# Viden i spil med Idrættens Analyseinstitut - arbejdsspørgsmål

Coronakrisens betydning for danskernes motionsvaner - del 1
11. marts 2020 lukkede coronakrisen det meste af landet og dermed også store dele af det danske idrætsliv ned fra den ene dag til den anden. Men hvordan påvirker sådan en krise vores hverdag, når vi pludselig skal ændre vaner og finde nye måder at dyrke motion på? Kan vi opretholde aktivitetsniveauet, eller er Netflix blevet vores bedste ven?

Idrættens Analyseinstitut (Idan) lavede sin første undersøgelse af danskernes motionsvaner under coronakrisen i april 2020 og har siden fulgt op på undersøgelsen fire gange. I dette afsnit har Cecilie Hedegaard Bak inviteret Mette Eske, analytiker i Idan og projektleder på undersøgelserne, i studiet til en snak om, hvordan coronakrisen har haft indflydelse på vores vaner, og hvordan det har påvirket den samlede idrætsdeltagelse.

Vi ser nærmere på, hvordan nedlukningen af idrætsforeninger og fitnesscentre har påvirket den gruppe af danskere, som normalt dyrker deres motion i disse sammenhænge, og også hvilke aktiviteter danskerne i højere grad har kastet sig over under coronakrisen.

## Arbejdsspørgsmål:

1. Hvorfor er det relevant at undersøge motionsvanerne under coronakrisen?
2. Hvordan har den overordnede idrætsdeltagelse ændret sig gennem det seneste år under coronakrisen?
3. Hvordan påvirkede det danskernes aktivitetsmønstre, at idrætsforeninger og fitnesscentre lukkede ned i foråret 2020?
4. Overvej hvilken betydning, det har haft for jeres eget aktivitetsniveau, at idrætsforeninger og fitnesscentre har været lukket ned.
5. Overvej hvad der kan forklare, at gå- og vandreture er blevet en populær aktivitet under coronakrisen.
6. Hvilke årsager kan forklare, at den overordnede idrætsdeltagelse ikke har rykket sig nævneværdigt fra februar 2021 til april 2021?

## Supplerende materiale:

Vi har samlet de fem notater og tilhørende artikler på temasiden [’Coronakrisens effekt på danskernes motionsvaner’.](https://www.idan.dk/idan-undersoeger/coronakrisens-effekt-paa-danskernes-motions-og-sportsvaner/)

På næste side finder I relevante figurer, som omtales i afsnittet.

Figur 1: Andelen, der er fortsat eller stoppet med at være aktiv under coronanedlukningen, pct.

Figuren viser andelen, som er *stoppet* eller *fortsat* med at være aktiv under coronanedlukningen, samlet for alle og fordelt på tre organiseringsformer. Dem som FØR coronanedlukningen udelukkende var aktive i en organiseret sammenhæng (forening/privat center/aftenskole) (n=205), dem som udelukkende var aktive på egen hånd (enten alene eller sammen med andre) (n=165), og dem som både var aktive i en organiseret sammenhæng og på egen hånd (n=122). Figuren kan findes i [coronanotat 1.2: Nye motions- og sportsvaner under nedlukningen](https://idan.dk/vidensbank/udgivelser/danskernes-motions-og-sportsvaner-under-coronanedlukningen-notat-2-nye-motions-og-sportsvaner-under-nedlukningen/2f0267d6-a2a0-4403-969b-abba006b6fdd)

Figur 3: Organiseringsformer før og under coronanedlukningen blandt dem, der udelukkende var aktive i forenings-, fitnesscenter- eller aftenskoleregi før coronanedlukningen, pct.

Figuren viser svarfordelingen til spørgsmålet: ’I hvilken sammenhæng har du dyrket dine aktiviteter FØR/UNDER coronanedlukningen (også online)?’ blandt dem, der udelukkende var aktive i en organiseret sammenhæng (i et privat center, en forening eller aftenskole) før nedlukningen, og som er *fortsat* med at være aktiv *under* nedlukningen (n=87). Figuren kan findes i [coronanotat 1.2: Nye motions- og sportsvaner under nedlukningen](https://idan.dk/vidensbank/udgivelser/danskernes-motions-og-sportsvaner-under-coronanedlukningen-notat-2-nye-motions-og-sportsvaner-under-nedlukningen/2f0267d6-a2a0-4403-969b-abba006b6fdd)